आज भी उत्तर भारत की हिंदी भाषी जनता में तुलसीदास के उपरान्त यदि कोई अन्य कवि लोकप्रिय हुआ है तो वह कबीर ही है । कबीर के पद लोगों की जबान पर चढ़ा हुआ है चाहे वो बच्चे हो या बुढ़े । कबीर के पद लोगों को जबानी याद है जिन्हें वे विभिन्न अवसरों पर उदाहरण के रूप में सुनाया करते हैं । कबीर की लोकप्रियता का मुख्य कारण उनके काव्य में अनुभूति की सच्चाई और अभिव्यक्ति की ईमानदारी है । उन्हें जो अच्छा लगा उसका खुलकर समर्थन किया और जो उनके दिल को नहीं भाया उसका विरोध उन्होंने निर्भीकता के साथ किया । उनका यही सीधा एवं सच्चा स्वभाव लोगों को पसंद आया और इसीलिए कबीर जनता के दिलों के कंठहार बन गए। कबीर का समय भले ही १४ वीं शताब्दीं रही हो किन्तु उनके द्वारा व्यक्त की गयी शिक्षाएँ आज भी प्रासंगिक है । समय के परिवर्तन के साथ-साथ काव्य का स्वरूप, शैली, भाषा आदि के रूप बदल जाते हैं परन्तु महान कवियों के काव्य का कथ्य अक्षुण्ण रहता है । जिन तथ्यों एवं समस्याओं को केंद्र में रखकर वे समाज के सत्य को हमारे समक्ष प्रस्तुत करते हैं उसकी प्रासंगिकता कभी समाप्त नहीं होती । क्योंकि वे सारे सत्य मनुष्य जीवन के मूलभूत सत्य होते हैं । यह कहना गलत न होगा कि कबीर की शिक्षा वर्तमान समाज की धूरी है । उस समय के हिंदु-मुस्लिम लोग मंदिर-मस्जिद के नाम पर आपस में संघर्षरत रहते थे । जिसका दुष्प्रभाव आगे के समाज पर तीव्र रूप से पड़ा । कल के राजा-महाराजाओं की जगह आज के नेताओं ने ले लिया है । साधु संतो की तो बात ही कुछ और है। वे पहले से अधिक समाज को बिगाड़ने में जुटे हुए हैं । आशाराम बापू, राम रहीम इसके ज्वलंत उदाहरण हैं । उसी प्रकार नेताओं ने भी अपने स्वार्थ और वोट के लिए राजनीति को और अधिक भ्रष्ट कर दिया है । मंदिर-मस्जिद, जाति-धर्म के नाम पर साम्प्रदायिक दंगे तब भी होते थे और आज भी हो रहे हैं । आज भी समाज में धार्मिक भेद-भाव व्याप्त है, जाति प्रथा ने अपनी जड़ों को और मजबूत किया है, समाज में विषमता बढ़ी है, समरसता का अभाव है । ऊँच-नीच की भावना वर्तमान समय में खान-पान एवं विवाह के स्तर पर आज भी मौजूद है । इसलिए कबीर की आवश्यकता समाज में थी, है और रहेगी।